रामनगर। कॉर्बेट नेशनल पार्क की ढिकाला जोन में रास्ता बना कर वापस लौट रहे एक श्रमिक पर बाघ ने हमला बोल दिया। घायल को उपचार के लिए अस्पताल लाया गया जहां चिकित्सकों ने बाघ के हमले में घायल श्रमिक को मृत घोषित कर दिया। बताया जाता है कि रास्ता बनाकर वापस लौट रहे 14 श्रमिकों के साथ एक वनरक्षक भी मौजूद था। श्रमिक पर बाघ द्वारा हमला करने के बाद वनरक्षक द्वारा 4 राउंड हवाई फायर करने व शोर मचाने के बाद बाघ श्रमिक को लहूलुहान हालत में छोडक़र भाग गया। जानकारी के अनुसार कॉर्बेट नेशनल पार्क की ढिकाला जोन में स्थित कमर पट्टा रोड चूहापानी इलाके में करीब एक माह से सडक़ निर्माण का कार्य किया जा रहा है जिसमें जसपुर निवासी जयपाल नाम के ठेकेदार द्वारा कुछ श्रमिकों को सडक़ निर्माण के कार्य में लगाया गया है। शनिवार की शाम पंकज कुमार 20 वर्ष पुत्र भोपाल सिंह निवासी कल्लू वाला जिला बिजनौर उत्तर प्रदेश अपने 13 अन्य साथियों के साथ उक्त क्षेत्र में शाम को काम करने के बाद वापस आ रहा था तथा उनके साथ वनरक्षक संदीप कंबोज भी था। श्रमिकों का दल जब काम से वापस लौट रहा था तभी रास्ते में अचानक बाघ ने पंकज पर हमला बोलते हुए उसे अपना शिकार बना लिया। पंकज की चीख की आवाज सुनकर आगे चल रहे श्रमिकों व वन रक्षकों ने पीछे मुडक़र देखा। शोर मचाने पर बाघ ने पंकज को नहीं छोड़ा तो वनरक्षक संदीप कंबोज द्वारा बंदूक से बाघ को भगाने के लिए चार राउंड हवाई फायर भी किए गए लेकिन इसके बाद भी बाघ पंकज पर ही चिपटा रहा इसके बाद शोर मचाने पर कुछ देर बाद बाघ पंकज को लहूलुहान हालत में मौके पर छोडक़र जंगल की ओर भाग गया जिसके बाद घटना की जानकारी कॉर्बेट प्रशासन के अधिकारियों को दी गई तथा लहूलुहान पंकज को उपचार के लिए सरकारी अस्पताल लाया गया जहां चिकित्सकों ने उसे मृत घोषित कर दिया। अस्पताल में पार्क वार्डन शिवराज चंद्र, रेंजर राजेंद्र सिंह चकरायत, रेंजर मथुरा दत्त मावड़ी आदि ने भी पहुंचकर घटना की जानकारी श्रमिकों व कर्मचारियों से ली। सूचना मिलने पर कोतवाली के एसआई चेतन रावत ने अस्पताल पहुंचकर मृतक के शव का पंचनामा भर पोस्टमार्टम को भेज दिया। पार्क प्रशासन ने मृतक पंकज के परिजनों को घटना की जानकारी दे दी है। पार्क अधिकारियों का कहना है कि घटना की जानकारी व पोस्टमार्टम रिपोर्ट आने के बाद मृतक के परिजनों को नियमानुसार मुआवजा देने की कार्यवाही की जाएगी।